**Tengler Johanna – Chuck Palahniuk: Harcosok klubja**

Milyen világ az, ahol meg kell halni, hogy úgy érezzük, élünk? Milyen társadalom az, ami önpusztításba hajtja az embereket? Milyen ember az, aki úgy érzi, csak úgy menekülhet meg, ha teljesen kifordul önmagából? Chuck Palahniuk ikonikus könyvében, a Harcosok Klubjában erre keresi a választ. Nem csak görbe tükröt állít elénk, de egész tükörlabirintusba lök be és vezet végig.

Főhőse, a történet narrátora inszomniában szenved; nap mint nap egyhangú munkát végez és rabszolgája fogyasztói társadalmunknak. Már svéd bútoraival és a nyilvánosság számára fenntartott, tökéletes képével sem tudja saját magával feledtetni, mennyire boldogtalan a végtelenül átlagos életével, mennyire nem találja a helyét a folyamatosan pörgő-forgó, kegyetlen mókuskerékben, amit életnek hívunk. A mű végigköveti főszereplőnk útját, ahogy előbb ráébred a problémájára, majd megpróbál kitörni a mindennapok szorításából, végül pedig feladja. Útja terápiás csoportoktól az apróbb csínyeken és véres harcokon át a terrorakciókig vezet. Olyan dolgokat tapasztal meg, amelyek a civilizáció megdöntésére és a totális káosz előidézésére is alkalmasak lehetnek, ám kiderül, hogy ezek sem jelentenek megoldást számára.

A könyv üzenete számomra az, hogy egy végtelenül… hétköznapi világban élünk. A tündérmesék, a nagy, színes álmok után jönnek a szürke hétköznapok, a véget nem érő, ördögi körükkel, ahol kinyitjuk a szemünket és ugyanazt a nyomasztó, szürke ködöt látjuk, ahol más dolgunk nincs, mint elveszni, mint egy szürke szamárnak. Unalmas, irodai munkák, ahol évtizedeket töltünk ugyanabban a nyomorult körforgásban, ahol az új nap nem új lehetőség, csak fakó, torzult változata az előzőnek. Ugyanaz a lemez, mint tegnap, meg tegnapelőtt, meg a múlt héten és a múlt hónapban. A napok egy végtelen, szürke masszává folynak össze, én pedig nem számítok, csak másodfokú egyenleteket, és hogy hány évem van, amíg életem végén be nem takarnak fél tonna márvánnyal, majd két percben összefoglalják egész létezésem és megfeledkeznek rólam. Elméletben lehetek bármi, gyakorlatban csak egy a sok közül.

Erre a világra reagál Palahniuk könyve a maga nyers, sokkoló módján: ahol a mélypont esély a menekülésre, a gondolat kicsinyes tragédia, a halál káprázatos csoda, az élet pedig csak egy játék. Ahol a megoldás, a menekülés kulcsa, ha ebben a halott, hideg világban megtanuljuk, hogyan törhetjük meg a körforgást, hogyan érezhetjük, hogy élünk, nem csak létezünk. A műben ez a fájdalom és az erőszak, érezni valamit, ami az unalmas hétköznapoknak nem része. Harci klubban foggal-körömmel, véresen küzdeni is egy megoldás, egy érzés, ami emlékezteti főszereplőnket, hogy még életben van. Lehet, hogy fájdalmas, és nem megszokott, de hiába nem megoldás az erőszak, a mű szerint még mindig jobb, mint a hétköznapok üressége. Visszahozza azt, amit az élet semmissége kiölt; egy „életközeli élmény”, ami megszakítja a monoton mindennapokat és közelebb hoz a nyers, igazán emberi érzelmekhez. Egy erőszakos szubkultúra, amely a létező legprimitívebb érzelemmel és szenvedéllyel, a gyűlölettel próbálja kijavítani a világ hibáit.